**Ägräs Distillery Servaalin edustukseen**

Servaali Oy vahvistaa kotimaisten tuottajien osuutta valikoimassaan yhdellä Suomen uusimmista tislaamoista. Fiskarsissa toimiva Ägräs Distillery valmistaa käsityönä muun muassa akvaviittia ja giniä lähes täysin kotimaisin raaka-ainein.

Syyskuussa 2015 Fiskarsin Ruukkiin perustettu Ägräs Distillery ja Servaali Oy ovat solmineet koko Suomen kattavan jakelusopimuksen. Yhteistyö alkaa heti ja Servaali aloittaa ravintolajakelun helmikuussa 2017. Tällä hetkellä Ägräs Distilleryn valikoimaan kuuluvat Ägräs Akvavit sekä Ägräs Gin. Tislaamon tarkoituksena on myös laajentaa valikoimaansa ja esimerkiksi viskiä on jo kypsymässä idyllisessä Fiskarsissa.

Ägräs Distillery hyödyntää tuotteissaan vahvasti kotimaisia raaka-aineita, kuten villiyrttejä ja katajanmarjoja.

**Ägräs Akvavit** on kotimaisesta perunasta tehty perunaviinapohjainen akvaviitti. Perunatisleessä uutetaan mm. Suomessa viljeltyä kuminaa ja väinönputkea. Maku on tasapainoinen sekä sitruksinen, ja siinä on mukana kuminan ja väinönputken lisäksi, vaniljaa ja anista.

**Ägräs Gin** on viljapohjainen tislattu gini. Sen päämausteina ovat Suomessa viljelty katajanmarja, väinönputki ja puna-apila. Maku on hienostunut ja siinä on katajanmarjan, väinönputken ja puna-apilan lisäksi sitrusta, ja pippuria.

Ägräs Distilleryn brändiä ja tuoteperhettä on rakennettu huolellisesti ja hartaasti yrityksen perustamisesta lähtien. Yrityksen ja tarinan taustalla onkin monipuolinen tiimi yhteisellä tavoitteella: tuoda Suomen alkoholimarkkinoille uusia jännittäviä kokemuksia. Osa yrityksen perustajista on Suomen ensimmäisen uuden aallon pienpanimon, Rekolan Panimon taustahenkilöistä. Lisäksi tiimissä on mm. Fiskarsin vuoden kyläläinen 2015, paikalliset ja paikallisella yhteistyöllä koulutetut kauppayrttienpoimijat, villiyrttien ja kasvillisuuden kivenkovat ammattilaiset sekä maailmanlaajuisesti palkittu muotoilutoimisto.

”Ägräs-brändi on ainutlaatuinen ja tuotteiden laatu on kansainväliselläkin mittapuulla todella korkea”, myhäilee Servaalin tuotepäällikkö Juho Koivula yhdessä Ägräs Distilleryn toimitusjohtajan Susanna Kankareen kanssa.

**Lisätiedustelut:**

Susanna Kankare, toimitusjohtaja
Ägräs Distillery

Juho Koivula, tuotepäällikkö
Servaali Oy